
AVIZ
Comisia pentru afaceri externe recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
1.	subliniază provocările fără precedent din mediul global și pentru pace, precum și instabilitatea geopolitică din anul curent de audit; solicită, prin urmare, să se consolideze coordonarea dintre Comisie și SEAE, în special din cauza lipsei unui buget operațional al SEAE; reamintește că, de la invadarea masivă a Ucrainei de către Rusia, UE a oferit Ucrainei sprijin economic, umanitar și militar în valoare de peste 88 miliarde EUR; evidențiază că este necesar să se crească rapid și substanțial sprijinul acordat Ucrainei și, în lumina potențialului proces de pace în 2025, este în continuare important să se furnizeze sprijin militar Ucrainei și să se facă pregătiri pentru a sprijini reconstrucția țării;
2.	încurajează mobilizarea suplimentară a Instrumentului european pentru pace pentru a răspunde provocărilor urgente în materie de securitate generate de războiul de agresiune al Rusiei împotriva Ucrainei și de amenințările hibride cu care se confruntă constant Republica Moldova; subliniază necesitatea de a oferi un sprijin cuprinzător pentru a întări reziliența, a consolida capacitățile de apărare și a contracara acțiunile de destabilizare în ambele contexte;
3.	invită Comisia să se asigure că pe ordinea de zi a oricăror eventuale acțiuni viitoare privind Federația Rusă se află restituirea integrală a tezaurului național al României și a patrimoniului național al mai multor alte state membre;
4.	subliniază că cheltuielile de la rubrica 4, „Europa în lume”, sunt considerate ca având un grad de risc ridicat, cu excepția plăților de sprijin bugetar și a cheltuielilor administrative, care reprezintă aproximativ 20 % din total; ia act de faptul că majoritatea erorilor constatate în acest domeniu se referă la cheltuieli care nu au fost suportate, la costuri neeligibile și la nerespectarea normelor privind achizițiile publice;
5.	subliniază că bugetul Uniunii trebuie să ofere în continuare sprijin pentru a consolida pacea și stabilitatea în regiunea Orientului Mijlociu, pentru a combate ura și fundamentalismul și dezinformarea, precum și pentru a promova drepturile omului, a combate impunitatea și a consolida respectarea statului de drept, inclusiv a hotărârilor Curții Penale Internaționale (CPI) și avizelor consultative ale Curții Internaționale de Justiție (CIJ); subliniază că, în consecință, bugetele Uniunii nu trebuie în niciun caz să sprijine activitățile care contravin acestor obiective; ia act de faptul că, în urma atacurilor teroriste abominabile ale Hamas din 7 octombrie 2023 și a acuzațiilor de utilizare abuzivă a fondurilor UE pentru terorism, Comisia a efectuat o evaluare a finanțării în urma căreia s-a concluzionat că, până în prezent, nu s-a găsit nicio dovadă că banii ar fi fost deturnați în scopuri nedorite și că garanțiile existente funcționează bine, însă s-a considerat că sunt necesare anumite măsuri suplimentare; subliniază că este important să se asigure că fondurile UE sunt alocate și gestionate în mod eficace pentru a-și atinge obiectivele preconizate; reamintește problema persistentă a distrugerii proiectelor finanțate de UE în Gaza și Cisiordania și solicită asumarea unei responsabilități mai mari și garanții mai bune în acest context;
6.	îndeamnă la plata integrală a tuturor angajamentelor financiare față de UNRWA; reamintește că UNRWA este principala structură de asistență umanitară din Gaza și Cisiordania, precum și un furnizor esențial de servicii în regiune; evidențiază importanța liniei bugetare „Vecinătatea sudică” pentru sprijinirea reformelor politice, economice și sociale din regiune, luând în considerare nevoile umanitare tot mai mari, precum și alte scopuri ale cooperării regionale în ceea ce privește acordarea de asistență refugiaților, în special refugiaților sirieni și palestinieni;
7.	subliniază necesitatea ca UE să crească sprijinul financiar și politic pentru a consolida capacitatea operațională și a asigura independența Curții Penale Internaționale în cadrul „Acordului dintre Curtea Penală Internațională și Uniunea Europeană privind cooperarea și asistența”, care stabilește angajamentul față de justiția internațională și combaterea impunității;
8.	invită Comisia să acorde atenție recomandărilor formulate în Raportul special al Curții de Conturi Europene (CCE) privind programarea Instrumentului de vecinătate, cooperare pentru dezvoltare și cooperare internațională – Europa globală; subliniază necesitatea de a îmbunătăți metodologia de alocare a fondurilor pentru țările vizate de politica de vecinătate, de a asigura accesul în timp util la documentele esențiale necesare pentru audituri, de a simplifica cadrele procedurale și de a clarifica metodologia de evaluare a impactului sprijinului UE[footnoteRef:1]; [1: https://www.eca.europa.eu/ECAPublications/SR-2023-14/SR-2023-14_RO.pdf] 

9.	subliniază situația extrem de vulnerabilă a copiilor în lume, în special în conflictele armate; își exprimă profunda îngrijorare față de zecile de mii de copii care au fost afectați de conflicte armate în întreaga lume și care au suferit abuzuri îngrozitoare și încălcări ale celor mai elementare drepturi în 2023; îndeamnă Comisia să acorde prioritate drepturilor copilului pe agenda afacerilor externe;
10.	este profund îngrijorat de propunerea de restructurare radicală a prezenței UE în străinătate printr-o reducere drastică a personalului delegațiilor UE, în contextul constrângerilor bugetare menționate mai sus; constată că, dacă va fi aprobat, planul va avea un impact negativ asupra eficacității Instrumentului de vecinătate, cooperare pentru dezvoltare și cooperare internațională (IVCDCI) – Europa globală;
11.	contestă utilizarea de către Comisia Europeană a unei proceduri scrise de urgență pentru adoptarea măsurii speciale în favoarea Tunisiei pentru 2023, ca parte a punerii în aplicare a memorandumului de înțelegere contestat semnat cu Tunisia în 2023, ignorând rolul PE și încălcând astfel Regulamentul (UE) 2021/947 privind IVCDCI – Europa globală, Regulamentul financiar și Acordul dintre Parlamentul European și Comisie din 10 iunie 2008 privind normele de punere în aplicare a Deciziei 1999/468/CE a Consiliului de stabilire a normelor privind exercitarea competențelor de executare conferite Comisiei, astfel cum a fost modificată prin Decizia 2006/512/CE; reamintește că unei delegații a Comisiei pentru afaceri externe i s-a refuzat intrarea în Tunisia la 13 septembrie 2023, obstrucționând astfel capacitatea Parlamentului de a-și exercita competențele de control; îndeamnă Comisia Europeană și SEAE să ia toate inițiativele necesare față de autoritățile tunisiene pentru a permite Parlamentului European să își exercite atribuțiile legale;
12.	îndeamnă Comisia să consolideze abordarea bazată pe mecanismul de condiționalitate bazat pe statul de drept în ceea ce privește finanțarea Instrumentului de asistență pentru preaderare (IPA) III, pentru ca instrumentul să servească scopului său de a pregăti în mod eficient țările în curs de aderare pentru îndeplinirea condițiilor necesare pentru a deveni state membre ale UE; își reiterează apelul adresat Comisiei de a pune în aplicare recomandările din Raportul special nr. 01/2022 al Curții de Conturi Europene pentru a garanta că asistența financiară acordată de UE în vederea sprijinirii statului de drept în Balcanii de Vest are un impact efectiv, mai ales prin elaborarea unor orientări privind aplicarea dispozițiilor IPA III referitoare la modulare și la condiționalitate;
13.	reamintește situația dificilă a drepturilor femeilor și a drepturilor LGBTQI+ în multe părți ale lumii; subliniază necesitatea urgentă de a proteja mai bine aceste drepturi și de a se asigura că fondurile și politicile UE promovează în mod activ egalitatea de gen, combat discriminarea și susțin drepturile persoanelor LGBTQI+;
14.	invită Comisia să se asigure că Autoritatea Palestiniană elimină imediat toate materialele și conținuturile educaționale care nu respectă standardele UNESCO, în special pe cele care promovează antisemitismul, incitarea la violență, discursurile de incitare la ură și glorificarea terorismului;
15.	își exprimă îngrijorarea cu privire la concluziile raportului special intitulat „Fondul fiduciar al UE pentru Africa - În ciuda noilor abordări, sprijinul continuă să nu fie bine direcționat”, subliniind faptul că Fondul fiduciar de urgență al Uniunii Europene pentru Africa nu se concentrează suficient pe prioritățile-cheie pentru a aborda cauzele profunde ale instabilității, ale strămutării și ale migrației ilegale și, cel mai important, constată cu profundă îngrijorare că riscurile legate de drepturile omului nu au fost abordate în mod cuprinzător; reamintește Comisiei Europene preocupările PE cu privire la presupusele încălcări ale drepturilor omului în cadrul gestionării migrației și la disponibilitatea Comisiei Europene de a externaliza gestionarea frontierelor sale externe către țările învecinate, cum ar fi Tunisia sau Libia;
16.	solicită Comisiei să stabilească un mecanism de responsabilizare clar și transparent pentru punerea în aplicare a strategiei „Global Gateway” și să justifice clar utilizarea fondurilor pentru dezvoltarea proiectelor selecționate în cadrul acestei strategii, precum și să demonstreze egalitatea beneficiilor sale pentru sectorul public și privat al țărilor beneficiare;
17.	recunoaște rolurile multiple ale organizațiilor societății civile; reamintește angajamentul UE de a sprijini organizațiile societății civile în toate instrumentele și programele externe și în toate domeniile de cooperare, inclusiv printr-o abordare flexibilă și personalizată a finanțării, pentru a cuprinde toate tipurile de organizații ale societății civile; invită Comisia să implice mai sistematic organizațiile societății civile în inițiativele „Global Gateway” și „Echipa Europa”;
18.	consideră că misiunea de observare a alegerilor este un instrument practic și eficient de politică externă, care rămâne un element central al politicilor și strategiilor UE de sprijinire a democrației; invită UE să asigure resurse adecvate pentru misiunile UE de observare a alegerilor, în vederea extinderii acestora și la alegerile din țările candidate și din țările învecinate;
19.	regretă că bugetul PESC pentru misiunile PSAC civile a crescut doar în mică măsură de la cadrul financiar multianual (CFM) 2014-2020 la CFM 2021-2027 (de la un punct de plecare de aproximativ 350 milioane EUR pe an), în timp ce numărul și sarcinile misiunilor au crescut, mediul de securitate a devenit mai dificil, costurile de funcționare și inflația au crescut, la fel cum a crescut și numărul personalului angajat, ceea ce a limitat posibilitatea extinderii mandatelor actuale ale misiunilor sau posibilitatea de creare a unor noi misiuni pentru a răspunde nevoilor urgente în materie de securitate; solicită o creștere substanțială a finanțării bugetului PESC, asigurând totodată utilizarea eficientă a fondurilor alocate misiunilor PSAC civile pentru a se garanta că răspund efectiv situațiilor de criză și evenimentelor neprevăzute, și cere să se identifice activ cazurile în care proiecte și programe complementare ar putea fi finanțate din alte bugete relevante ale UE, asigurându-se buna gestiune financiară și stabilindu-se cu atenție ordinea de prioritate a resurselor existente; solicită modificarea structurii bugetului PESC și crearea unei linii bugetare pentru fiecare misiune PSAC civilă, pentru a permite un control mai bun și o transparență mai mare;
20.	subliniază că, în fața înmulțirii provocărilor geopolitice și a crizelor la nivel mondial, UE trebuie să se poată baza pe informațiile necesare din surse directe în ceea ce privește problemele globale care apar în afara frontierelor sale; solicită, în acest sens, consolidarea INTCEN UE, a Centrului de răspuns în caz de criză al SEAE și a SatCen prin creșterea resurselor umane și financiare ale acestora, precum și a capacităților lor; consideră că este esențial ca UE să își sporească investițiile în diplomația publică și culturală și în eforturile de comunicare, în special înainte de implicarea activă a regimurilor autoritare și iliberale; subliniază, prin urmare, necesitatea de a aloca resursele necesare diviziei Comunicare strategică și analiză prospectivă a SEAE; subliniază eforturile SEAE și ale Comisiei de a combate dezinformarea și ingerințele străine și salută anunțul privind crearea Grupului operativ pentru comunicare strategică și combaterea manipulării informațiilor în cadrul DG COMM; subliniază necesitatea de a asigura resurse adecvate pentru SEAE și Comisie în acest sens;
21.	reamintește că, în conformitate cu articolul 11 alineatul (2) din TUE, instituțiile UE ar trebui să mențină un dialog deschis, transparent și structurat cu organizațiile societății civile și cu asociațiile reprezentative; în acest sens, subliniază că succesul fondurilor structurale este o condiție prealabilă pentru a asigura participarea publicului; subliniază că, fără fonduri structurale, cetățenii nu ar putea să se facă auziți la nivelul UE prin intermediul asociațiilor reprezentative și nici nu ar putea să susțină un dialog periodic cu instituțiile UE care contribuie la participarea democratică în procesul de elaborare a politicilor și la un dialog deschis și amplu, asigurând luarea în considerare a diversității de opinii și de preocupări și egalitatea accesului interesului public în raport cu cel comercial; subliniază că organizațiile societății civile exercită un rol de monitorizare a punerii în aplicare a politicilor și legislației UE, inclusiv a utilizării fondurilor UE, și acționează ca un sistem de control și echilibru în domenii precum democrația, drepturile omului și statul de drept; reamintește angajamentul Comisiei în orientările sale politice de a-și intensifica colaborarea cu organizațiile societății civile care au experiență în domeniu și care joacă un rol important în apărarea drepturilor omului, inclusiv în țările terțe; în acest context, subliniază că, deși Comisia nu ar trebui să mandateze ONG-urile să desfășoare anumite activități sau să sprijine poziții sau politici specifice, este în continuare deosebit de important ca organizațiile societății civile, prin finanțare din partea UE, să se poată angaja într-un „dialog deschis, transparent și structurat cu instituțiile UE”, astfel cum este consacrat la articolul 11 din TUE, prin diverse activități, de exemplu activități de promovare, demonstrații sau acțiuni judiciare, iar acestea ar trebui să rămână eligibile în cadrul programelor de finanțare relevante și să dispună de o finanțare specifică suficientă.

Raportorul pentru aviz declară pe propria răspundere că nu a primit nicio contribuție de la nicio entitate sau persoană care trebuie menționată în prezenta anexă în conformitate cu articolul 8 din anexa I la Regulamentul de procedură.

